CELEX: 52011PC0715
Language: ro
Date: 2011-11-09
Title: Propunere de REGULAMENT AL PARLAMENTULUI EUROPEAN ŞI AL CONSILIULUI de abrogare a Regulamentului (CE) nr. 1342/2007 al Consiliului privind aplicarea unor restricții asupra importurilor de anumite produse din oțel din Federația Rusă

|
			
		
		
		52011PC0715
		
			Propunere de REGULAMENT AL PARLAMENTULUI EUROPEAN ŞI AL CONSILIULUI de abrogare a Regulamentului (CE) nr. 1342/2007 al Consiliului privind aplicarea unor restricții asupra importurilor de anumite produse din oțel din Federația Rusă /* COM/2011/0715 final - 2011/0315 (COD) */
			
				
		
		
			
			   	EXPUNERE DE MOTIVE
Comerțul cu anumite produse de
oțel între Uniunea Europeană și Federația Rusă este
reglementat de un acord care stabilește, de asemenea, contingente pentru
importurile în Uniunea Europeană de oțel originar din Federația
Rusă. În conformitate cu articolul 10 alineatul (4) din acord, odată
cu aderarea Federației Ruse la Organizația Mondială a
Comerțului, acordul va trebui reziliat, iar contingentele vor trebui
eliminate.
Prin urmare, prezenta propunere prevede
abrogarea Regulamentului (CE) nr. 1342/2007 al Consiliului de punere în
aplicare în Uniunea Europeană a acordului susmenționat, care ar
produce efecte la data aderării Federației Ruse la Organizația
Mondială a Comerțului.
2011/0315 (COD)
Propunere de
REGULAMENT AL PARLAMENTULUI EUROPEAN
ŞI AL CONSILIULUI
de abrogare a Regulamentului (CE) nr.
1342/2007 al Consiliului privind aplicarea unor restricții asupra
importurilor de anumite produse din oțel din Federația Rusă
PARLAMENTUL EUROPEAN ŞI
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 207,
având în vedere propunerea Comisiei Europene,
după transmiterea proiectului de act
legislativ către parlamentele naționale,
hotărând în conformitate cu procedura
legislativă ordinară,
întrucât:
(1)       Acordul de Parteneriat
și Cooperare de instituire a unui parteneriat între Comunitățile
Europene și statele membre ale acestora, pe de o parte, și
Federația Rusă, pe de altă parte[1], denumit în
continuare „APC”, a intrat în vigoare la 1 decembrie 1997.
(2)       În conformitate cu articolul
21 alineatul (1) din APC, comerțul cu anumite produse din oțel este
reglementat de titlul III al acordului respectiv, cu excepția articolului
15, precum și de dispozițiile unui acord privind regimurile
cantitative.
(3)       La 26 octombrie 2007,
Comunitatea Europeană și Guvernul Federației Ruse au încheiat un
asemenea acord privind comerțul cu anumite produse din oțel[2],
denumit în continuare „acordul”.
(4)       La 22 octombrie 2007,
Consiliul a adoptat Regulamentul (CE) nr. 1342/2007 privind aplicarea anumitor
restricții asupra importurilor de anumite produse din oțel din
Federația Rusă[3] în vederea punerii în
aplicare a acordului.
(5)       Acordul prevede că, în
cazul în care Federația Rusă aderă la Organizația
Mondială a Comerțului înainte de expirarea acordului, acordul se
reziliază, iar limitele cantitative, în consecință, sunt anulate
la data aderării.
(6)       La data
aderării Federației Ruse la Organizația Mondială a
Comerțului, Regulamentul de punere în aplicare a acordului nu va mai fi
necesar. Prin urmare, Regulamentul (CE) nr. 1342/2007 ar trebuai abrogat de la
acea dată,
ADOPTĂ PREZENTUL REGULAMENT:
Articolul 1
Regulamentul (CE) nr. 1342/2007 se
abrogă.
Articolul 2
Prezentul regulament intră în vigoare în
ziua următoare datei publicării în Jurnalul Oficial al Uniunii
Europene.
El produce efecte la data aderării
Federației Ruse la Organizația Mondială a Comerțului.
Comisia publică un aviz în Jurnalul
Oficial al Uniunii Europene în acest sens.
Prezentul regulament este obligatoriu
în toate elementele sale și se aplică direct în toate statele membre.
Adoptat la Bruxelles
Pentru
Parlamentul European,                     Pentru Consiliu,
Președintele                                                  Președintele
[1]               JO L 327, 28.11.1997, p. 3.
[2]               JO L 300, 17.11.2007, p. 52.
[3]               JO L 300, 17.11.2007, p. 1.